Predkladacia správa 

Návrh zákona, ktorým sa mení a dopĺňa zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej „návrh zákona“), sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2011.
Dôvodom prípravy návrhu zákona je transpozícia smernice Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov (ďalej len „smernica 2009/52/ES“), do právneho poriadku Slovenskej republiky. Smernica 2009/52/ES zakazuje zamestnávanie štátnych príslušníkov tretích krajín, ktorí sa neoprávnene zdržiavajú na území členských štátov. Zámerom smernice 2009/52/ES je účinne bojovať proti nelegálnemu prisťahovalectvu. Transpozícia sa má v súlade s termínom stanoveným čl. 17 ods. 1 smernice 2009/52/ES vykonať tak, aby príslušné právne predpisy nadobudli účinnosť najneskôr 20. júla 2011.
Podstatnou zmenou doterajšej právnej úpravy nelegálnej práce a nelegálneho zamestnávania je jej doplnenie týkajúce sa nelegálneho zamestnávania štátnych príslušníkov tretích krajín, ktorí sa neoprávnene zdržiavajú na území Slovenskej republiky a rozšírenie okruhu opatrení a sankcií podľa smernice 2009/52/ES na zamestnávateľov, ktorí nelegálne zamestnávajú týchto štátnych príslušníkov. 
V porovnaní s doterajšou právnou úpravou kompetencie Ústredia práce, sociálnych vecí a rodiny a pôsobnosť úradu práce, sociálnych vecí a rodiny v oblasti kontroly nelegálnej práce a nelegálneho zamestnávania prechádzajú na inšpektoráty práce, pričom nie sú dotknuté kontrolné oprávnenia iných orgánov podľa osobitných predpisov. Zároveň sa pre štátneho príslušníka tretej krajiny ustanovuje povinnosť predložiť inšpektorátu práce pri výkone kontroly nelegálnej práce a nelegálneho zamestnávania aj platný doklad o pobyte alebo iné oprávnenie na pobyt. V porovnaní s doterajšou právnou úpravou bude priestupky prejednávať inšpektorát práce.
Pre zamestnávateľa, ktorý porušil zákaz nelegálneho zamestnávania podľa smernice 2009/52/ES, sa návrhom zákona ustanovuje povinnosť zaplatiť okrem administratívnej pokuty aj ďalšie taxatívne ustanovené dodatočné platby. Navrhujú sa podmienky prechodu zodpovednosti zamestnávateľa za zaplatenie administratívnej pokuty a ustanovených dodatočných platieb na ďalšie vymedzené osoby podieľajúce sa na predmetnej dodávke práce, tovaru a poskytovaní služieb. 
Návrh upravuje aj platby súvisiace s nákladmi na administratívne vyhostenie za nelegálne zamestnávanie štátnych príslušníkov tretích krajín, ktorí sa nelegálne zdržujú na území Slovenskej republiky. 
Právna úprava nelegálnej práce a nelegálneho zamestnávania sa tiež harmonizuje so zreteľom na aktuálne súvisiace právne predpisy. 
V právnej úprave sociálneho poistenia sa navrhuje, aby Sociálna poisťovňa neuložila pokutu za porušenie povinnosti ustanovenej zákonom o sociálnom poistení, ak už bola uložená pokuta za nelegálne zamestnávanie. 
V právnej úprave služieb zamestnanosti sa v spojitosti s transpozíciou smernice navrhuje precizovať pôsobnosť Ústredia práce, sociálnych vecí a rodiny a úradu práce, sociálnych vecí a rodiny vo vzťahu k evidencii štátnych príslušníkov tretích krajín zamestnaných na území Slovenskej republiky, ako aj povinnosti zamestnávateľov pri zamestnávaní štátnych príslušníkov tretích krajín. 
Doterajšia právna úprava zákona o štátnej pomoci  v oblasti požiadaviek na poskytnutie dotácie v prípade neporušenia zákazu nelegálneho zamestnávania a požiadaviek na splnenie podmienok poskytnutia dotácie preukázaním potvrdenia o neporušení zákazu nelegálneho zamestnávania príslušnému inšpektorátu práce sa stane predmetom právnej úpravy zákona o rozpočtových pravidlách verejnej správy.
Návrhom zákona sa precizuje právna úprava inšpekcie práce v časti pôsobnosť Národného inšpektorátu práce a inšpektorátov práce a kritérií na ukladanie pokút.
Pri kontrole nelegálneho zamestnávania cudzincov podľa doterajšej právnej úpravy nelegálnej práce a nelegálneho zamestnávania Ústredím práce, sociálnych vecí a rodiny, úradmi práce, sociálnych vecí a rodiny a inšpektorátmi práce bolo v období rokov 2007 až 2010 zistených celkom 554 prípadov zamestnávania cudzincov, v jednotlivých rokoch od 4 prípadov až po 156.
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, ako aj s právom Európskej únie a s medzinárodnými zmluvami a medzinárodnými dokumentmi, ktorými je Slovenská republika viazaná.  
Návrh zákona bude mať finančný vplyv na verejné financie a na podnikateľské prostredie. Hodnotenie vplyvov je uvedené v doložke vybraných vplyvov.
Návrh zákona bol od 23. februára 2011 do 15. marca 2011 predmetom medzirezortného pripomienkového konania. Návrh zákona bol zaslaný prostredníctvom Portálu právnych predpisov povinne pripomienkujúcim subjektom a ostatným subjektom, ktorých sa problematika návrhu zákona týka, spolu 56 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania. 
Po vzájomnej dohode Ministerstva práce, sociálnych vecí a rodiny Slovenskej republiky s Ministerstvom vnútra Slovenskej republiky sa návrh zákona dopĺňa o transpozíciu smernice Rady 2009/50/ES z 25. mája 2009 o podmienkach vstupu a pobytu štátnych príslušníkov tretích krajín na účely vysokokvalifikovaného zamestnania (ďalej len „smernica 2009/50/ES“), ktorú je potrebné prebrať do 19. júna 2011. Smernica 2009/50/ES zavádza vydávanie modrých kariet pre vysokokvalifikovaných cudzincov z tretích krajín, ktoré majú uľahčiť ich pobyt a prístup na trh práce v rámci Európskej únie. Transpozícia smernice 2009/50/ES sa mala pôvodne vykonať v rámci návrhu zákona o kontrole hraníc a pobyte cudzincov a o zmene a doplnení niektorých zákonov, ktorý vypracovalo Ministerstvo vnútra Slovenskej republiky a ktorý bol predmetom riadneho medzirezortného pripomienkového konania od 17. februára 2011 do 9. marca 2011. Vzhľadom na množstvo pripomienok uplatnených k tomuto návrhu zákona a komplexnosť problematiky, ktorú upravuje, sa predĺži legislatívny proces, čo nie je žiaduce vo vzťahu k plneniu záväzkov vyplývajúcich pre Slovenskú republiku z členstva v Európskej únii. Po vecnej stránke bola úprava vydávania modrých kariet predmetom pripomienkového konania, uplatnené pripomienky boli posúdené a návrh primerane upravený. Návrh zákona sa preto dopĺňa o novelu súčasného zákona č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov a o novelu zákona č. 145/1995 Z. z. o správnych poplatkoch v znení neskorších predpisov. V novele zákona č. 48/2002 Z. z. a doplnením novely zákona č. 5/2004 Z. z. sa dokončí aj transpozícia smernice 2009/52/ES, ktorá bola taktiež súčasťou pripomienkového konania k návrhu zákona o kontrole hraníc a pobyte cudzincov.
Návrh zákona bol 28. marca 2011 prerokovaný v Hospodárskej a sociálnej rade Slovenskej republiky.
Návrh zákona bol dňa 5. apríla 2011 prerokovaný v Legislatívnej rade vlády Slovenskej republiky, ktorej pripomienky boli do materiálu zapracované.